หุ้นยุโรปปิดพุ่งรับคาดการณ์จีนกระตุ้นเศรษฐกิจ
ตลาดหุ้นยุโรปปิดพุ่งขึ้นเมื่อคืนนี้ (19 ม.ค.) เพราะได้แรงหนุนจากการคาดการณ์ที่ว่า ทางการจีนจะใช้มาตรการกระตุ้นเศรษฐกิจ หลังจากสำนักงานสถิติแห่งชาติของจีนเปิดเผยข้อมูลเศรษฐกิจที่ซบเซาเมื่อวานนี้
20 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 1.3% ปิด (19 ม.ค.) ที่ 332.93 จุด, ดัชนี CAC-40 ตลาดหุ้นฝรั่งเศสปิดที่ 4,272.26 จุด เพิ่มขึ้น 82.69 จุด หรือ +1.97%, ดัชนี DAX ตลาดหุ้นเยอรมันปิดที่ 9,664.21 จุด พุ่งขึ้น 142.36 จุด หรือ +1.50% และดัชนี FTSE 100 ตลาดหุ้นลอนดอนปิดที่ 5,876.80 จุด เพิ่มขึ้น 96.88 จุด หรือ +1.68%
ตลาดหุ้นยุโรปปิดตลาดดีดตัวขึ้นขานรับกระแสคาดการณ์ที่ว่า ทางการจีนจะใช้มาตรการกระตุ้นเศรษฐกิจเพิ่มเติม หลังจากมีข้อมูลที่บ่งชี้ถึงความอ่อนแอของเศรษฐกิจภายในประเทศ โดยสำนักงานสถิติแห่งชาติจีน (NBS) เปิดเผยว่า ผลิตภัณฑ์มวลรวมภายในประเทศ (GDP) ในปี 2558 ขยายตัว 6.9% เมื่อเทียบกับปีก่อนหน้า ซึ่งเป็นระดับต่ำสุดนับตั้งแต่ปี 2533 หรือในรอบ 25 ปี และชะลอลงจากอัตรา 7.3% ในปี 2557
ขณะที่ผลผลิตภาคอุตสาหกรรมเดือนธ.ค.ของจีนขยายตัว 5.9% เมื่อเทียบรายปี ซึ่งชะลอตัวลงจากเดือนพ.ย.ที่ขยายตัว 6.2% ส่วนยอดค้าปลีกของจีนในเดือนธ.ค.ขยายตัว 11.1% เมื่อเทียบรายปี ซึ่งชะลอตัวลงจากเดือนพ.ย.เช่นกัน
หุ้นยูนิลีเวอร์พุ่งขึ้น 3% หลังจากบริษัทเปิดเผยผลประกอบการรายไตรมาสที่แข็งแกร่งเกินคาด, หุ้น Ocado Group ซึ่งเป็นธุรกิจซูเปอร์มาร์เก็ตออนไลน์ของอังกฤษ พุ่งขึ้น 6.9% หลังจากหนังสือพิมพ์เดลี่เมล์รายงานว่า Amazon.com อาจจะจับมือเป็นพันธมิตรทางธุรกิจกับ Ocado, หุ้นพรูเดนเชียล ซึ่งเป็นบริษัทประกันรายใหญ่ พุ่งขึ้น 3.4% หลังจากบริษัทเปิดเผยฐานเงินทุนที่แข็งแกร่ง และประกาศแต่งตั้งประธานเจ้าหน้าที่บริหารคนใหม่ในอังกฤษและยุโรป